C 263/4
BG
Официален вестник на Европейския съюз
26.7.2023 г.
Като естествени партньори на пространството на данни статистическите служби на национално равнище и на равнището на Съюза играят първостепенна роля, като предоставят официални статистически данни безплатно, поддържат оперативната съвместимост в рамките на статистическите области и между тях и дават възможност за повторно използване на съществуващите данни за изготвянето на иновативни или подобрени официални статистически данни, евентуално в подкрепа на нуждите от докладване в съответствие с регулаторните изисквания.
Едно по-добро, по-персонализирано и по-устойчиво предлагане на туристически услуги, придружено от последователни съпътстващи мерки на политиката на национално, регионално и местно равнище, е от основно значение, за да може Европа да продължи да е най-посещаваната туристическа дестинация в света по иновативен и устойчив начин, и, както е обяснено по-подробно по-долу, пространството на данни за туризма може да улесни този резултат.
Данните могат да помогнат за определяне, измерване и подобряване на въздействието на туризма върху устойчивостта.
Примери за това са данните за потреблението на енергия в хотелите, за зелените сертификати, за потреблението на вода и за преработването на отпадъчни води.
Още един пример са инструментите за проследимост в селскостопанската и хранително-вкусовата промишленост, които могат да подкрепят местните вериги на доставките, като по този начин се намали въздействието върху околната среда на сектора за възстановяване, като същевременно се подкрепи селският туризъм.
Друг пример за ползите от споделянето на данни между области и сектори е оперативната съвместимост между европейското пространство на данни за туризма и европейското пространство на здравни данни.
Споделянето на електронни здравни данни може да е изключително полезно както за пътуващия, така и за приемащата държава, за да се планира и предложи адекватна здравна помощ.
Сами по себе си ползите от подобреното споделяне на данни биха повлияли на пазара като цяло, включително на големите платформи, които са основните притежатели на търговски данни, свързани с туризма. 1.2.
Предизвикателствата при споделянето на информация, свързана с туризма Секторът на туризма е изправен пред три специфични предизвикателства по отношение на споделянето на данни, които трябва да бъдат преодолени от ключовите способстващи фактори на общото европейско пространство на данни за туризма (вж. параграф 2): 1.
Оперативна съвместимост на данните
За структурирането, управлението и предлагането на туристическо изживяване от гледна точка на вземането на решения или иновациите са необходими най-различни нелични данни.
Отличителна черта на сектора на туризма е, че всяка област от данни може потенциално да бъде полезна за създаването на туристическо изживяване (т.е. мобилност, енергетика, околна среда, културно наследство, градоустройство, здраве и т.н.), макар че някои основни набори от нелични данни представляват особен интерес за операторите.
В хода на широкообхватните консултации със заинтересованите страни, проведени от Европейската комисия между 2021 г. и 2023 г., бяха определени наборите от данни, които са от особено значение за операторите (в зависимост от случая на използване и целта на събирането на данните): наличност и търсене на места за настаняване; възможности за пътуване и търсене на пътувания; екологични и социални въздействия на туризма; както и тенденции в предлагането и пазара.
Поради това основното предизвикателство е да се споделя и сравнява информация от различни източници, като във възможно най-голяма степен се избягват припокривания и дублирания, в рамките на оперативна съвместимост, която е споделена с други секторни данни.
Ако е възможно, би могло да бъдат проучени стандартите, които вече се използват и са разпространени сред заинтересованите страни (вж. 2.3).
2.
Достъп до данните
Туристическата екосистема в ЕС не разчита на обща пазарна платформа: предложенията се моделират и каталогизират както от частни оператори, така и от публични органи на национално, регионално и местно равнище, като се създава разнообразна, богата и многоезична среда, а резервациите се управляват както чрез платформи (големи и малки), така и самостоятелно от доставчиците.
Въпреки че общото пространство на данни за туризма на ЕС не изпълнява ролята на пазарен оператор (т.е. няма да позволява, нито централизира резервациите), то може да предложи на операторите инструменти за търсене на информация (вж. 2.2).
3.
Предоставяне на данни от публични и частни заинтересовани страни
Данните могат да бъдат отворени (като например информация за разписанията, трафика и времето, или данни, извлечени от сърфиране в мрежата), но също така могат да бъдат частни, търговски и чувствителни.
Доколкото се споделят лични данни, всички заинтересовани страни трябва да спазват Общия регламент относно защитата на данните (ОРЗД) (8).
Що се отнася до търговските данни, които включват по-голямата част от информацията, свързана с резервации, пътувания, търсения в мрежата и плащания, те се съхраняват от малко на брой големи оператори, които трябва да бъдат включени в обсъждането на правилата, уреждащи достъпа до данни в пространството на данни.
(8) Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ L 119, 4.5.2016 г., стр. 1).